ทิ้งดิ่งหุ้น MORE จับตา “ฟลอร์ 5” พรุ่งนี้! คำสั่ง “ขาย” ค้างกว่า 400 ล้านหุ้น
MORE ราคาร่วงต่อเนื่องเหลือ 0.68 บ. จับตาพรุ่งนี้ (23 พ.ย.65) ดิ่งต่อ หลังพบคำสั่ง “ขาย” ยังค้างกว่า 464 ล้านหุ้น จับตาร่วงติดฟลอร์ เป็นครั้งที่ 5
MORE ร่วงต่อเนื่อง จับตา “ฟลอร์ 5” พรุ่งนี้! คำสั่ง “ขาย” ค้างกว่า 400 ล้านหุ้น
22 พ.ย. 2565

ผู้สื่อข่าวรายงานว่า วันนี้ (22 พ.ย.65) ราคาหุ้น บริษัท มอร์ รีเทิร์น จำกัด (มหาชน) หรือ MORE ล่าสุด ณ เวลา 10:12 น. อยู่ที่ระดับ 0.68 บาท ลบ 0.28 บาท หรือ 29.17% สูงสุดที่ระดับ 0.68 บาท ต่ำสุดที่ระดับ 0.68 บาท ด้วยมูลค่าซื้อขาย 3.52 ล้านบาท

ขณะที่ก่อนหน้านี้ราคาหุ้น MORE ปรับตัวลงระดับฟลอร์ของวันมาแล้ว 3 ครั้ง คือวันที่ 10-11 พ.ย.65 และวันที่ 21 พ.ย.65 ดังนั้นวันนี้จึงถือเป็นการติดฟลอร์ครั้งที่ 4 นับตั้งแต่มีการพบการดำเนินธุรกรรมการซื้อขายหุ้น MORE ที่ผิดปกติ
โดยจากการสำรวจจำนวนหุ้นที่มีการซื้อขายวันนี้ ณ เวลา 10:21 น. พบว่า มีจำนวนหุ้นด้านฝั่งขาย (Offer) ค้างอยู่ประมาณ 464.45 ล้านหุ้น แบ่งเป็น ที่ระดับราคา 0.68 บาท ซึ่งเป็นราคา Floor สำหรับการซื้อขายในวันนี้ จำนวน 464.21 ล้านหุ้น, ที่ระดับราคา 0.69 บาท จำนวน 139,100 หุ้น, ที่ระดับราคา 0.70 บาท จำนวน 22,300 หุ้น, ที่ระดับราคา 0.71 บาท จำนวน 14,500 หุ้น  และที่ระดับราคา 0.72 บาท จำนวน 66,200 ล้านหุ้น ดังนั้นจึงเป็นที่น่าจับตาว่า ในวันพรุ่งนี้ (23 พ.ย.65) ราคาหุ้น MORE จะยังคงปรับตัวลงต่อเนื่องมาที่ราคา Floor เป็นครั้งที่ 5 หรือไม่
 